Rasmus Nordqvist (SF), 2022-05-11:
Før jeg går i gang, vil jeg lave sådan en lille disclaimer, altså lige tage et forbehold, for jeg ved godt, at denne redegørelse er lavet på baggrund af et halvt år, hvor den strategi, som den bygger på, ikke rigtig har været i spil.
Vi besluttede strategien i juni, og allerede nu laver vi så en redegørelse.
Det var, fordi vi besluttede at komme hurtigt i gang med de her debatter.
Så nogle af de ord, jeg siger, kommer ikke til at være hårdt ment imod de gode mennesker, der siddet og udarbejdet den, men de er egentlig også nogle gode råd til, hvordan vi kommer videre med det, ligesom Venstres ordfører var inde på.
Nu smider jeg så fløjlshandskerne og siger det råt for usødet: Jeg synes, det er en tynd omgang, jeg synes, der er mange ord, der bliver fulgt op af meget lidt konkret, og det er hvert fald det, som jeg vil bede om til næste år, nemlig at vi er mere konkrete.
Vi bliver nødt til at kunne måle os selv på, om vi gør det godt nok, og det gør man ikke ved prosa, der skal man også have de konkrete sager på, og vi har jo rigeligt af konkrete målsætninger i vores strategi til, at man kan gå i gang med dem fra en ende af.
Så jeg vil i hvert fald se frem til, at vi til næste år bliver mere konkrete i det.
Da den her redegørelse så kom, blev det også diskuteret, om det er en værdibaseret tilgang, der ligger i den, eller om det er en interessebaseret tilgang.
Så får vi igen at vide, at det er det samme, om det er interesser eller værdier, for det er helt det samme for Danmark altid.
Men det må jeg altså anholde, for når man åbner den og læser indledningen, står der: »Danmarks udviklingssamarbejde skal give svar på de udfordringer, Danmark står overfor ...«
Altså, det er ikke værdibaseret for mig, det er interessebaseret, baseret snævert på Danmarks interesser.
Og det står i indledningen, så man kan ikke undgå at tage det med i sin læsning af resten af redegørelsen.
Det kan vi gøre bedre, synes jeg, også ud fra den strategi, der ligger.
Så har jeg nogle nedslag i den, som jeg vil pege på, og som jeg synes er rigtig vigtige.
Det ene handler om noget, som jeg er meget optaget af, og det er aktivisterne ude i de her lande, som vi arbejder med – menneskerettighedsaktivisterne, kvinderetsaktivisterne, som er ekstremt pressede lige nu, og som vi oplevede under corona kom ud for nogle situationer, så de blev endnu mere pressede.
Hvordan er det, vi er ude og hjælpe dem?
Det har jeg behov for flere svar på end det, der står, og særlig fordi det jo sådan set er omtalt i redegørelsen, at vi har været formand for det her call to action om piger og kvinder.
Men har vi så fulgt op på det formandskab, er der sket noget særligt i år, når vi nu har siddet med den, er der kommet ekstra midler, har vi taget nogle særlige initiativer i forhold til alle de andre områder, vi er i, eller har vi gjort noget særligt i de internationale fora, vi sidder i, for ligesom også at tage den opgave på os, når vi nu har været formand for det?
Det synes jeg er værd at finde ud af.
I det hele taget tror jeg, at vi i det kommende år, altså noget af det, vi ser frem mod, skal blive bedre til at understøtte minoriteter, piger og kvinders rettigheder, se på, hvordan vi understøtter det derude, altså det civilsamfund, som kæmper de her kampe.
Jeg ved, at vores ambassader, apropos den tidligere diskussion, gør meget, men hvordan kan vi gøre mere?
For det råderum, de har til at agere inden for i mange af de her lande, bliver mere og mere snævert, og så må vi gøre noget yderligere.
Noget andet, jeg synes bliver en meget vigtig diskussion fremadrettet – og det er særlig set i lyset af krigen i Ukraine og det store genopbygningsarbejde, der kommer, apropos finansiering – er: Hvor skal pengene komme fra?
Så hvordan er det, vi ser på en fremtidig finansiering af udviklingsbistand?
Der tror jeg også, nogle af os må smide nogle af vores dogmer fra os og finde ud af – lidt som der står i strategien, også i forhold til privatsektorsamarbejdet, og jeg kigger lidt ned på De Konservatives ordfører, som meget var den, der fik det med ind i det – hvordan vi kan gøre mere af det, hvordan vi får samarbejdet og også får nogle privatsektorinitiativer op at stå i de her lande.